LIETUVOS RESPUBLIKOS

MINISTRAS PIRMININKAS

POTVARKIS

DĖL TARPTAUTINĖS KOMISIJOS NACIŲ IR SOVIETINIO OKUPACINIŲ REŽIMŲ NUSIKALTIMAMS LIETUVOJE ĮVERTINTI SEKRETORIATO VADOVO pareigybės aprašymO PATVIRTINIMO

2024 m. vasario 2 d. Nr. 21

Vilnius

Vadovaudamasi Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 3 dalimi, Lietuvos Respublikos Vyriausybės 1999 m. spalio 8 d. nutarimo Nr. 1131 „Dėl Tarptautinės komisijos nacių ir sovietinio okupacinių režimų nusikaltimams Lietuvoje įvertinti sekretoriato nuostatų ir šio sekretoriato vadovo darbo apmokėjimo sistemos aprašo patvirtinimo“ 2.1 papunkčiu ir Valstybės ir savivaldybių įstaigų darbuotojų, išskyrus mokytojus, pareigybių aprašymo metodika, patvirtinta Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų, išskyrus mokytojus, pareigybių aprašymo metodikos patvirtinimo“, tvirtinu Tarptautinės komisijos nacių ir sovietinio okupacinių režimų nusikaltimams Lietuvoje įvertinti sekretoriato vadovo pareigybės aprašymą (pridedama).

Ministrė Pirmininkė	Ingrida Šimonytė

PATVIRTINTA

Lietuvos Respublikos Ministro Pirmininko

2024 m. vasario 2 d. potvarkiu Nr. 21

TARPTAUTINĖS KOMISIJOS NACIŲ IR SOVIETINIO OKUPACINIŲ REŽIMŲ NUSIKALTIMAMS LIETUVOJE ĮVERTINTI SEKRETORIATO VADOVO pareigybės aprašymas

I SKYRIUS

PAREIGYBĖ

1. Tarptautinės komisijos nacių ir sovietinio okupacinių režimų nusikaltimams Lietuvoje įvertinti sekretoriato (toliau – Sekretoriatas) vadovo (toliau – darbuotojas) pareigybė priskiriama biudžetinių įstaigų vadovų grupei.

2. Pareigybės lygis – A1.

3. Pareigybės pavaldumas – šias pareigas einantis darbuotojas atskaitingas Lietuvos Respublikos Vyriausybei ir Tarptautinės komisijos nacių ir sovietinio okupacinių režimų nusikaltimams Lietuvoje įvertinti pirmininkui ir pavaldus Ministrui Pirmininkui.

II SKYRIUS

SPECIALIEJI REIKALAVIMAI ŠIAS PAREIGAS EINANČIAM DARBUOTOJUI

4. Darbuotojas, einantis šias pareigas, turi atitikti šiuos specialiuosius reikalavimus:

4.1. turėti aukštąjį universitetinį arba jam prilygintą išsilavinimą (magistro kvalifikacinis laipsnis);

4.2. turėti ne mažesnę kaip 3 metų vadovaujamo darbo patirtį;

4.3. turėti ne mažesnę kaip 2 metų tarptautinio bendradarbiavimo, atstovavimo įvairiuose tarptautiniuose renginiuose su kitomis įstaigomis, organizacijomis patirtį;

4.4. turėti projektų vienoje iš sričių – švietimo, mokslo, kultūros – įgyvendinimo patirtį;

4.5. būti susipažinęs su teisės aktais, susijusiais su tiesioginių pareigų atlikimu;

4.6. mokėti kaupti, sisteminti, analizuoti ir apibendrinti informaciją bei rengti išvadas ir pasiūlymus;

4.7. turėti strateginio valdymo patirties, gebėti nustatyti pagrindines problemas, valdyti rizikas ir siūlyti sprendimus;

4.8. mokėti sklandžiai dėstyti mintis raštu ir žodžiu;

4.9. išmanyti dokumentų įforminimo, raštvedybos taisykles, protokolo reikalavimus;

4.10. mokėti dirbti kompiuteriu (Microsoft Office programiniu paketu);

4.11. mokėti anglų kalbą C1 lygiu pagal Europasą.

III SKYRIUS

ŠIAS PAREIGAS EINANČIO DARBUOTOJO FUNKCIJOS

5. Šias pareigas einantis darbuotojas atlieka šias funkcijas:

5.1. organizuoja Sekretoriato darbą, kad būtų įgyvendinami Sekretoriato veiklos tikslai ir atliekamos Sekretoriato nuostatuose nustatytos funkcijos, atsako už Sekretoriato veiklą;

5.2. užtikrina, kad Sekretoriato veikloje būtų laikomasi įstatymų, kitų teisės aktų ir Sekretoriato nuostatų;

5.3. rengia ir tvirtina įstaigos veiklos lygmens planavimo dokumentus, atlieka jų stebėseną bei užtikrina jų įgyvendinimą;

5.4. užtikrina, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

5.5. organizuoja Sekretoriato finansinę apskaitą pagal Lietuvos Respublikos finansinės apskaitos įstatymą;

5.6. užtikrina racionalų ir taupų lėšų bei turto naudojimą, veiksmingos Sekretoriato vidaus kontrolės sistemos sukūrimą, jos veikimą ir tobulinimą;

5.7. leidžia įsakymus ir įsakymais tvirtinamus kitus Sekretoriato veiklą reglamentuojančius teisės aktus, privalomus visiems Sekretoriato darbuotojams, organizuoja ir kontroliuoja jų vykdymą;

5.8. tvirtina Sekretoriato darbuotojų darbo apmokėjimo sistemą, vidaus tvarkos taisykles, darbuotojų pareigybių aprašymus ir kitus vidaus administravimo dokumentus;

5.9. tvirtina Sekretoriato struktūrą ir Sekretoriato darbuotojų pareigybių sąrašą, neviršydamas darbo užmokesčiui nustatytų lėšų;

5.10. teisės aktų nustatyta tvarka priima į darbą ir atleidžia iš jo Sekretoriato darbuotojus, juos skatina, priima sprendimus dėl darbuotojų darbo pareigų pažeidimo, vykdo kitus darbdavio įgaliojimus personalo valdymo srityje;

5.11. atlieka kitas Sekretoriato nuostatuose ir teisės aktuose nustatytas funkcijas bei kitus Vyriausybės ar jos įgalioto asmens pavedimus.

Susipažinau: _____________________	____________

(darbuotojo pareigos)	(parašas)	(vardas, pavardė)

________________

(data)